ทัศพล แบเลเว็ลด์ ซีอีโอ "เอเชีย เอวิเอชั่น"
โดย...เจียรนัย อุตะมะ
23 พ.ค. 2555

โดย...เจียรนัย อุตะมะ
“ทัศพล แบเลเว็ลด์” หนุ่มลูกครึ่งไทยฮอลแลนด์ ประธานเจ้าหน้าที่บริหาร บริษัท เอเชีย เอวิเอชั่น (AAV) ผู้ถือหุ้นสายการบินไทยแอร์เอเชีย สายการบินต้นทุนต่ำที่ก่อตั้งมานานเกือบสิบปี ที่กำลังจะขายหุ้นใหม่ในวันที่ 23-25 พ.ค.นี้ เพื่อเข้าจดทะเบียนซื้อขายในตลาดหลักทรัพย์แห่งประเทศไทยในวันที่ 31 พ.ค.นี้ 
“ทัศพล” เล่าว่า จุดเริ่มต้นของไทยแอร์เอเชียเริ่มจากปี 2546 ที่ผู้บริหาร 5-6 คน กู้ยืมเงินมาลงขันซื้อกิจการสายการบินต้นทุนต่ำแห่งนี้จากกลุ่มกุหลาบแก้ว จนกระทั่งกิจการเติบโตมาจนถึงทุกวันนี้
“พวกผมมีหนี้สินส่วนตัวที่กู้ยืมมาจากเครดิตสวิส จะถึงกำหนดต้องชำระคืนในเดือน มิ.ย.นี้ และธุรกิจก็มีความพร้อมจะเข้าจดทะเบียนในตลาดหลักทรัพย์ จึงตัดสินใจเดินหน้าเพื่อระดมเงินทุนส่วนหนึ่งไปคืนหนี้ ซื้อหุ้นไทยแอร์เอเชียเพิ่มจาก 51% เป็น 55% และที่เหลือจะนำไปซื้อเครื่องบิน”
ก่อนมาเป็นผู้นำในองค์กรนี้ “ทัศพล” เคยเป็นกรรมการผู้จัดการของ บริษัท วอร์นเนอร์ มิวสิค (ประเทศไทย) มานานนับ 5 ปี 
ช่วงเริ่มทำงานที่วอร์นเนอร์ มิวสิค นั้น บริษัทอยู่ในอันดับสุดท้ายเมื่อเทียบกับบริษัทเพลงข้ามชาติอื่น แต่เขาสามารถพลิกให้วอร์นเนอร์ มิวสิค ก้าวขึ้นมาอยู่ในอันดับสูงสุดได้ในเวลาเพียง 3 ปี
นอกจากนั้นเขายังมีประสบการณ์ในอุตสาหกรรมสินค้าอุปโภคบริโภคกว่า 12 ปี เคยทำงานในหลายประเทศในเอเชียตะวันออกเฉียงใต้ให้กับ บริษัท แคดเบอรี อาดัมส์ (ประเทศไทย) และบริษัท มอนซานโต้ ไทยแลนด์ ทั้งสองบริษัทติดอยู่ใน 500 อันดับบริษัทชั้นนำของนิตยสารฟอร์จูน
โดยเฉพาะที่ มอนซานโต้ ทัศพลใช้เวลาทำงานอยู่ 5 ปี โดยได้บุกเบิกตั้งแต่เริ่มก่อตั้งบริษัทจนกลายเป็นบริษัทที่มีมูลค่าหลายล้านเหรียญสหรัฐในเวลาเพียงไม่กี่ปี
ภายหลังจบปริญญาโท สาขาการตลาด ที่มหาวิทยาลัยธรรมศาสตร์ “ทัศพล” เริ่มต้นทำงานที่แผนกขนมและลูกอมของ บริษัท วอเนอร์แลมเบิท (ไทย) 
ไต่เต้าจากตำแหน่งผู้ช่วยผู้จัดการผลิตภัณฑ์จนได้เป็นผู้จัดการผลิตภัณฑ์อาวุโส และก้าวไปสู่อีกหลายตำแหน่งทั่วทั้งภูมิภาคเอเชีย
“ทัศพล” เริ่มต้นการเป็นผู้บริหารที่อายุน้อยด้วยวัยเพียง 28 ปี ด้วยบุคลิกความเป็นคนอารมณ์ดี คิดบวก และพูดเร็ว ชอบฟังเพลงเพื่อชีวิต กีฬาที่ชอบคือปั่นจักรยาน
เขาเป็นหนุ่มชอบคิดและทำสิ่งใหม่ๆ ประสบการณ์ค่ายสมัยเรียนมหาวิทยาลัยทำให้เขาเป็นผู้บริหารที่มีความสามารถด้านการสร้างทีมงาน 
คติประจำตัวของซีอีโอหนุ่มผู้นี้คือ อดทนและสู้ให้ถึงที่สุด